Prancūzija yra iki šiol daugiausia prašytojų (2 758) Europos Sąjungoje perkėlusi šalis, antroje vietoje – Vokietija (2 626), trečioje – Nyderlandai (1 486). Tačiau, kaip matyti iš prieduose pateiktų duomenų, kol kas tik dvi valstybės narės – Malta ir Suomija – laiku vykdo įsipareigojimus, susijusius su iš Italijos ir Graikijos perkeltinais asmenimis. Liuksemburgas ir Portugalija taip pat nuolat vykdo įsipareigojimus, susijusius su iš Graikijos ir Italijos perkeltinais asmenimis. Be to, asocijuotosios šalys apskritai daro pakankamą pažangą, kad laiku įvykdytų įsipareigojimus dėl perkeltinų asmenų, nors jos šį mechanizmą įgyvendina savanorišku pagrindu. Galiausiai Švedija deda visas pastangas, kad galėtų 2017 m. birželio–rugsėjo mėn. įvykdyti įsipareigojimus dėl iš Italijos ir Graikijos perkeltinų asmenų.

Komisija kas mėnesį teikia perkėlimo Europos Sąjungoje ir perkėlimo į ES mechanizmų įgyvendinimo ataskaitas. Nors pažanga, padaryta perkeliant asmenis į ES, teikia vilčių, to negalima pasakyti apie perkėlimą Europos Sąjungoje, – apskritai šioje srityje pažanga daroma lėtai. Siekdama paskatinti skubiai įgyvendinti įsipareigojimus dėl perkėlimo Europos Sąjungoje ir remdamasi vietos padėtimi, Komisija nustatė konkrečius tikslus; jais siekiama užtikrinti, kad per Tarybos sprendimuose nurodytą laikotarpį būtų veiksmingai ir sklandžiai perkelti visi Italijoje ir Graikijoje esantys kriterijus atitinkantys asmenys. Komisija dvišalių susitarimų pagrindu ragina valstybes nares sutelkti daugiau pastangų siekiant įgyvendinti nustatytus tikslus, o svarbiausia – įvykdyti įsipareigojimus. Aktyvius perkėlimo Europos Sąjungoje veiksmus jau vykdančios valstybės narės ir asocijuotosios šalys reagavo teigiamai ir pranešė Komisijai savo mėnesinius planus. Tačiau ne tokios aktyvios valstybės narės reagavo įvairiai.

Nors 2016 m. gerokai sumažėjo atvykstančių migrantų skaičius, Graikija ir toliau patiria didelį spaudimą – jos teritorijoje vis dar yra apie 62 300 migrantų. Be to, Graikija išteklius visų pirma turi naudoti ES ir Turkijos pareiškimui įgyvendinti, taip pat ji turi užtikrinti, kad kasdien būtų vykdomas neteisėtų migrantų, nuo 2016 m. kovo 20 d. iš Turkijos atvykusių į Graikijos salas, grąžinimas į Turkiją. 2016 m. Italijoje pasiektas naujas rekordas – į šalį atvyko 181 436 neteisėti migrantai (18 proc. daugiau nei 2015 m.), iš kurių 14 proc. – nelydimi nepilnamečiai. Palankiai vertinamos ir turėtų būti skubiai įgyvendinamos Italijos neseniai pasiūlytos priemonės, padėsiančios sutelkti daugiau pastangų, kad būtų grąžinti migrantai, neturintys teisės likti ES. Pradėjus asmenų perkėlimą Europos Sąjungoje ir pasidalijus atsakomybę perkelti migrantus, kuriems akivaizdžiai reikalinga tarptautinė apsauga, turėtų sumažėti Italijai tenkanti našta.

Be solidarumo būtų neįmanoma teisingai paskirstyti atsakomybės. Šiuo principu yra grindžiamos Komisijos priemonės ir pasiūlymai ir jie negali būti įgyvendinami atskirai vienas nuo kito. Pagal valstybių ir vyriausybių vadovų pasirašytą Maltos deklaraciją turi būti įgyvendinti visi ES visapusiškos migracijos politikos aspektai. Tai, kad remiantis Komisijos rekomendacija 2017 m. kovo 15 d. bus atnaujintas asmenų perdavimas Graikijai pagal Dublino reglamentą, negali būti atsieta nuo kolektyvinės atsakomybės už tai, kad būtų mažinama Graikijai tenkanti našta vykdant įsipareigojimus pagal Tarybos sprendimus dėl perkėlimo Europos Sąjungoje. Be to, nors labai svarbu užtikrinti, kad, siekiant sumažinti Italijos ir Graikijos patiriamą naštą, trumpuoju laikotarpiu būtų visiškai įgyvendinti skubaus perkėlimo Europos Sąjungoje mechanizmai, lygiai taip pat svarbu lygiagrečiai spartinti darbą, susijusį su bendros Europos prieglobsčio sistemos reforma, ypač su Dublino reglamentu. Ši reforma padės užtikrinti, kad Europa turėtų teisingą ir veiksmingą prieglobsčio politiką, grindžiamą aiškiu ir sąžiningu atsakomybės pasidalijimu tarp visų valstybių narių, įskaitant struktūrines priemones, kurias būtų galima taikyti ypač sudėtingomis aplinkybėmis.

Be to, Belgija, Vokietija ir Ispanija iki šiol perkėlė apie 10 proc. joms priskirtų asmenų ir Ispanija įsipareigojimus prisiima ne kiekvieną mėnesį, nors pastaruoju metu šios šalys stengiasi sparčiau įgyvendinti perkėlimo veiksmus. Galiausiai kai kurios iš pradžių labai aktyviai įsipareigojimus vykdžiusios valstybės narės sumažino dalyvavimo tempą, taigi jų prašoma vėl vykdyti įsipareigojimus taip, kaip jos tai darė anksčiau.

Graikija

Be 9 000 jau perkeltų asmenų, šiuo metu Graikijoje yra apie 20 000 asmenų, kuriuos būtų galima laikyti atitinkančiais perkėlimo Europos Sąjungoje kriterijus. Manoma, kad, toliau įgyvendinant ES ir Turkijos pareiškimą, padėtis migracijos srityje nesikeis. Perkėlimo operacijas vykdant esamu tempu, t. y. per mėnesį perkeliant apie 1 000 asmenų, iki 2017 m. rugsėjo mėn. iš Graikijos būtų iš viso perkelta apie 16 400 asmenų – tai sudarytų 57 proc. visų asmenų, atitinkančių perkėlimo Europos Sąjungoje kriterijus. To nepakaks naštai sumažinti.

Jei būtų pasiektas tikslas, nustatytas Bendrame veiksmų plane, kurį patvirtino Europos Vadovų Taryba, t. y. jei per mėnesį būtų perkeliama 3 000 asmenų, iki 2017 m. rugsėjo mėn. būtų iš viso perkelta 28 400–30 400 asmenų. Jei būtų pasiektas šis tikslas, tikėtina, kad didžioji dauguma Graikijoje esančių migrantų, kurie, kaip manoma, atitinka perkėlimo Europos Sąjungoje kriterijus, būtų perkelti ir taip būtų pasiektas pagrindinis šios 2015 m. rugsėjo mėn. patvirtintos skubios priemonės tikslas.

Tik kelios šalys (Estija, Airija, Latvija, Lietuva, Liuksemburgas, Malta, Portugalija ir Suomija) daro pakankamą pažangą, kad įvykdytų įsipareigojimus, susijusius su iš Graikijos perkeltinais asmenimis. Tikslus pasiekti pavyks, tik jeigu visos valstybės narės kiekvieną mėnesį reguliariai prisiims įsipareigojimus ir perkels tiek asmenų, kiek joms priskirta. Visų pirma šių veiksmų turėtų nedelsdamos imtis valstybės narės, kurios dar neperkėlė nė vieno asmens arba perkėlė tik keletą asmenų (Čekija, Vengrija, Kroatija, Austrija, Lenkija ir Slovakija). Ispanija taip pat turėtų kas mėnesį prisiimti įsipareigojimus ir perkelti tiek asmenų, kiek jai priskirta, o Bulgarija, Kipras, Lietuva, Liuksemburgas, Portugalija, Rumunija ir Slovėnija turėtų vėl kaip anksčiau kas mėnesį prisiimti įsipareigojimus ir perkelti atitinkamą skaičių asmenų. Belgija, neseniai išreiškusi pageidavimą sparčiau įgyvendinti perkėlimo operacijas, ir Vokietija taip pat turėtų padidinti įsipareigojimus dėl kas mėnesį perkeliamų asmenų skaičiaus ir perkelti tiek asmenų, kiek joms priskirta. Prancūzija ir Nyderlandai turėtų savo ruožtu bent jau nemažinti šiuo metu kas mėnesį dedamų pastangų; taip pat turėtų elgtis ir valstybės narės bei asocijuotosios šalys, kurios jau daro pakankamą pažangą, kad įsipareigojimus įvykdytų laiku. Visos valstybės narės turėtų skirti daugiau vietų perkeliamiems nelydimiems nepilnamečiams, įskaitant santuoką sudariusius nepilnamečius, taip pat lanksčiau priimti sprendimus ir apsiimti išspręsti atitinkamą dalį pažeidžiamų atvejų.

Ar šie tikslai bus pasiekti, daugiausia priklauso nuo valstybių narių, į kurias perkeliama, nes Graikija ir įgyvendinant mechanizmą dalyvaujančios ES agentūros ir tarptautinės organizacijos padarė viską, ko reikia, kad būtų galima sėkmingai perkelti asmenis Europos Sąjungoje. Graikija įgyvendino daugumą Komisijos mėnesinėse ataskaitose pateiktų rekomendacijų, iš kurių svarbiausios – padedant Europos prieglobsčio paramos biurui (EASO) ir Jungtinių tautų vyriausiojo pabėgėlių reikalų komisaro biurui (UNHCR), greitai užregistruoti visus migrantus, įskaitant perkėlimo Europos Sąjungoje kriterijus atitinkančius migrantus; Graikija iki 2017 m. kovo mėn. (mėnesiu anksčiau, nei iš pradžių planuota) užregistruos visus šiuo metu Graikijoje esančius migrantus. EASO įgyvendina naują veiklos planą, kuriuo remiantis galima samdyti laikinuosius darbuotojus siekiant užtikrinti, kad reikiamose vietose nuolat būtų ekspertų; labai svarbus šio plano indėlis užtikrinant perkėlimo bylų kokybę ir teikiant paramą Graikijos prieglobsčio tarnybos jaunesniesiems darbuotojams. Dėl UNHCR ir Tarptautinės migracijos organizacijos (TMO) teikiamos koordinuotos paramos perkėlimo Europos Sąjungoje procesas darosi vis veiksmingesnis. UNHCR aktyviai dalyvavo atliekant preliminariąją bendrąją registraciją ir užtikrinant, kad būtų tinkamai apgyvendinti perkėlimo prašytojai, o TMO, lanksčiai vertindama daugybę valstybių narių nustatytų sąlygų ir nuolat stiprindama savo pajėgumus, užtikrina, kad būtų patikrinta visų prašytojų sveikatos būklė ir kad jiems, prieš išvykstant, būtų suteikta supažindinimo informacija.

Italija

2016 m. į Italiją atvyko apie 20 700 asmenų iš Eritrėjos, tačiau Italijos institucijos kol kas yra užregistravusios tik 5 300–5 800 asmenų, kuriuos reikia perkelti Europos Sąjungoje. Perkėlimo operacijas vykdant esamu tempu, t. y. per mėnesį perkeliant apie 750 asmenų, iki 2017 m. rugsėjo mėn. iš Italijos būtų iš viso perkelta apie 9 200 asmenų – tai sudarytų apie 44 proc. asmenų, kurie šiuo metu galbūt atitinka perkėlimo Europos Sąjungoje kriterijus. To nepakaks naštai sumažinti. Be to, atsižvelgiant į būsimą migracijos spaudimą, padėtis gali keistis.

Jei būtų pasiektas nustatytas tikslas per mėnesį perkelti 1 500 asmenų, iki 2017 m. rugsėjo mėn. būtų iš viso perkelta 11 200–14 200 asmenų.

Tik aštuonios šalys (Malta, Nyderlandai, Norvegija, Prancūzija, Suomija, Šveicarija ir Vokietija) visapusiškai vykdo asmenų perkėlimą iš Italijos. Kitos valstybės narės (Belgija, Kroatija, Latvija, Rumunija ir Ispanija) kol kas yra perkėlusios tik keletą asmenų. Kelios valstybės narės (Kipras, Kroatija, Liuksemburgas, Rumunija, Slovėnija ir Ispanija) įsipareigojimus prisiima ne kiekvieną mėnesį. Labai daug valstybių narių kol kas nėra perkėlusios nė vieno asmens iš Italijos (Airija, Austrija, Bulgarija, Čekija, Estija, Lenkija, Lietuva, Slovakija ir Vengrija).